I 1990 flyttet Juventus fra Stadio Comunale til Stadio delle Alpi, som ble åpnet det året for å arrangere kamper under Verdensmesterskapet i fotball. Juventus-fans var imidlertid misfornøyde med det nye stadionet, og tilskuertallene var lave. Et av problemene var at det var bygget en løpebane mellom tribunene og fotballbanen, og det gjorde stadionet lite intimt. Løpebanen ble dessuten sjelden tatt i bruk til friidrettsstevner. Det kom fram krav om å bygge et mer intimt stadion uten løpebaner.